Okresná prokuratúra Levice 
Šafárikova 7, 934 01 Levice 1

Sp. zn. : 2 Pv 278/13/4402	Levice, 14.6.2013
EEČ : 2-31-61-2013

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 156 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov a iné trestné činy

Rozhodol: 	prokurátor Okresnej prokuratúry Levice
Podľa § 215 odsek 1 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX

pre prečin ublíženia na zdraví spolupáchateľstvom podľa § 20 k § 156 odsek 1 Trestného zákona v súbehu s prečinom výtržníctva podľa § 364 odsek 1 písmeno a/ Trestného zákona, ktorého sa mal dopustiť tým spôsobom, že spolu s XXXXX a XXXXX  dňa 11. 02. 2013 v čase od 23.30 h do 14.00 h v Pukanci, na Štiavnickej ceste na ulici pred rodinným domom č. 8, fyzicky napadli poškodeného XXXXX tak, že ho niekoľko krát udreli päsťami do oblasti hlavy a po jeho páde na zem ho niekoľkokrát kopli do oblasti hlavy, rebier a chrbta, čím mu spôsobili zranenie a to pomliaždenie hlavy, zlomeninu nosových kostí s posunom úlomkov, tržnú ranu pravej a ľavej ušnice s dobou liečenia a práceneschopnosťou v trvaní 3 týždňov,

lebo je nepochybné, že skutok nespáchal obvinený.

Odôvodnenie:
	Poverený príslušník Okresného riaditeľstva Policajného zboru, Odboru poriadkovej polície Obvodného oddelenia Policajného zboru v Tlmačoch uznesením sp. zn. ORP-170/TL-LV-2013 zo dňa 18. 02. 2013 v zmysle § 199 odsek 1 Trestného poriadku začal trestné stíhanie pre prečiny ublíženia na zdraví podľa § 156 odsek 1 Trestného zákona a prečiny výtržníctva podľa § 364 odsek 1 písmeno a/ Trestného zákona a toho istého dňa za tieto skutky vzniesol obvinenie XXXXX, XXXXX a XXXXX podľa § 206 odsek 1 Trestného poriadku na skutkovom základe uvedenom vo výrokovej časti tohto uznesenia.

V rámci vyšetrovania boli vypočutí obvinení XXXXX, XXXXX, XXXXX, poškodený XXXXX, svedkovia XXXXX, XXXXX, bol vypracovaný znalecký posudok z odboru zdravotníctva a farmácie, odvetvie chirurgia a traumatológia k posúdeniu zranení, ktoré utrpel poškodený XXXXX.

Obvinený XXXXX k veci uviedol, že on sa osobne poškodeného nedotkol, okolnosti bitky sledoval z diaľky, pričom bol s bratom a XXXXX, vyjadril sa k tomu, ako došlo k bitke a kto udieral poškodeného. Obvinený XXXXX sa nevedel vyjadriť, či sa do bitky zapojil aj XXXXX, obvinený XXXXX v prvotnej výpovedi uviedol, že poškodeného kopol aj XXXXX, v ďalšej výpovedi uviedol okolnosť, že nevie či tohto kopol aj XXXXX, pričom uviedol, že XXXXX sa ho nedotkol, taktiež sa vyjadril k okolnosti, ako on útočil na poškodeného.

Poškodený XXXXX sa vyjadril, že asi o polnoci dňa 11. 02. 2013 ktosi hodil niečo do okna a ako započul ranu, pozrel sa von a videl tam niekoľko mladíkov, ktorých sa pýtal, či hodili niečo do okna, keď vyšiel von, prišiel k nemu jeden z mladíkov, ten ho udrel a keď sa za ním rozbehol, tak zaútočili na neho viacerí, pričom on z fotky opoznal XXXXX, kto ďalší na neho útočil nevie. 

XXXXX XXXXX sa vyjadril, že poškodený sa bil s XXXXX a XXXXX a XXXXX sa ich snažil oddeliť, obdobne sa k veci vyjadril aj svedok XXXXX.

Vec obvineného XXXXX bola vylúčená na samostatné konanie, kde boli XXXXX a XXXXX vypočutí ako svedkovia, pričom títo uviedli, že nevideli XXXXX útočiť a že by tento nejakým spôsobom bil poškodeného XXXXX Z vykonaného dokazovania vyplynulo, že poškodeného XXXXX bili XXXXX a XXXXX a voči týmto bol podaný návrh na schválenie dohody o vine a treste na Okresný súd v Leviciach.

Podľa § 215 odsek 1 písmeno c/ Trestného poriadku prokurátor zastaví trestné stíhanie ak je nepochybné, že skutok nespáchal obvinený.

Z vykonaného dokazovania vyplýva, že skutok, pre ktorý sa vedie trestné stíhanie sa stal, tento spáchali obvinení XXXXX a XXXXX, avšak jednoznačne bolo zistené, že tento nespáchal XXXXX a z tohto dôvodu bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Robert Kling
prokurátor